[{"text_idx": "#000001", "text": "Myfyriwr mentergar yn ennill \u00a313,000 o fuddsoddiad yn ei syniad busnes"}, {"text_idx": "#000003", "text": "Mae myfyriwr Cyfrifiadureg yn ei flwyddyn olaf wedi ennill buddsoddiad gwerth \u00a313,000 yn ei syniad busnes i ddatblygu gwefan ac ap a fydd yn paru gweithwyr medrus sy\u2019n gweithio ar eu liwt eu hun a\u0302 busnesau newydd sy\u2019n chwilio am wasanaethau digidol."}, {"text_idx": "#000004", "text": "Syniad Karl Swanepoel yw \u2018Topwork\u2018. Fe oedd yr ymgeisydd a aeth a\u0302 bryd y beirniaid yng Nghystadleuaeth syniadau myfyrwyr Gwobr CaisDyfeisio (InvEnterPrize) eleni."}, {"text_idx": "#000005", "text": "\u201cLlwyfan digidol yw Topwork a fydd yn helpu mentrwyr busnes a pherchnogion busnesau bychain i ddod o hyd i fyfyrwyr a phobl sy\u2019n gweithio ar eu liwt eu hun, sy\u2019n gweithio o bell ac sy\u2019n arbenigo ar sgiliau digidol, gan gynnwys \u2013 ymhlith pethau eraill \u2013 dylunio graffeg, ysgrifennu, rhaglennu a\u2019r cyfryngau cymdeithasol\u201d, esboniodd Karl. \u201cDiben y llwyfan yw chwalu\u2019r meini tramgwydd sy\u2019n atal pobl rhag cychwyn a meithrin busnesau ar-lein ac ennill incwm o bell.\u201d"}, {"text_idx": "#000007", "text": "Ar y cyd a\u0302 chael \u00a310,000 i fuddsoddi mewn cyfarpar, adnoddau neu wasanaethau proffesiynol er mwyn gwireddu ei syniad busnes, llwyddodd Karl hefyd i gipio gwobr ar waha\u0302n sy\u2019n werth \u00a33,000, a noddir gan Engineers in Business, ar gyfer cynnig buddugol gan fyfyriwr neu dimau sy\u2019n astudio Cyfrifiadureg, Mathemateg a Ffiseg."}, {"text_idx": "#000008", "text": "Ymatebodd Karl i\u2019r newyddion iddo ennill Gwobr CaisDyfeisio 2021 drwy ddweud: \u201cMae\u2019n ddyhead gennyf ddechrau busnes a bod yn bennaeth arnaf fi fy hun ers pan oeddwn i\u2019n bedair ar ddeg. Mae\u2019r wobr CaisDyfeisio wedi fy helpu i gymryd cam bras mawr at y nod hwnnw. Mae\u2019r gystadleuaeth hon wedi rhoi cyfle penigamp i mi i roi Topwork ar ben y ffordd, ac rwy\u2019n hynod ddiolchgar i\u2019r beirniaid, trefnwyr y gystadleuaeth, a phawb a gymerodd amser o\u2019u hamserlenni prysur i\u2019m helpu ar hyd y ffordd. Drwy ennill gwobrau\u2019r gystadleuaeth, byddaf i\u2019n gallu ariannu Topwork fel y bydd modd ei lansio cyn hir, a helpu gweithwyr, myfyrwyr a mentrwyr busnes medrus ledled Prydain. Mae meddwl am gychwyn arni nawr yn gyffrous iawn.\u201d"}, {"text_idx": "#000013", "text": "Mae Prifysgol Aberystwyth yn cynnig rhaglen lawn o ddigwyddiadau sy\u2019n cefnogi gweithgarwch menter busnes ymhlith ei myfyrwyr, ei graddedigion a\u2019i staff. I gael rhagor o wybodaeth, ewch i dudalen we AberPreneurs."}]